Pia Larsen (V), 1998-11-03:
Dette lovforslag indebærer ændringer af den eksisterende lovgivning på en række områder, og lad mig tage disse områder et for et.
Den del af lovforslaget, som vedrører en forenkling af udlånsbestemmelserne, herunder ophævelse af bestemmelserne om indekslån og ophævelse af afgiftsfritagelsen på indeksobligationer, er Venstre som udgangspunkt positiv over for, dog kan jeg allerede nu annoncere en lang række spørgsmål under udvalgsarbejdet, før vi tager
endelig stilling.
Vi vil f.eks. også gerne vide, hvem der yderligere bliver belastet af afgiften på indekslån ud over det, der nævnes i bemærkningerne med de kollektive energiforsyningsanlæg.
Det vil vi gerne have belyst under udvalgsarbejdet.
Den del af lovforslaget, som vedrører en harmonisering af bestemmelserne om koncernforhold i de forskellige finansielle love, kan vi også støtte.
Den del af lovforslaget, som indebærer en lovfæstning af den gældende praksis for konverteringer, kan vi også støtte.
Angående den del af lovforslaget, som vedrører tavshedspligt og partsbegrebet, skal jeg endnu en gang på Venstres vegne overordnet udtrykke tilfredshed med forløbet fra iværksættelsen af Jan Schans Christensens udredning til det lovforslag, som er blevet resultatet af det, og som i dag er til behandling.
Udredningens anbefalinger om at skabe større klarhed er blevet fulgt, og de fleste af de konkrete situationer, hvor der i udredningen blev peget på, at der eksisterer problemer i forhold til nugældende lovgivning, er blevet løst både for så vidt angår tavshedspligt og partsbegrebet.
Som jeg nævnte under behandlingen af lovforslag nr. L
54, havde vi dog gerne set, at Schans Christensens anbefalinger var blevet fulgt i endnu højere grad.
Som nævnt har økonomiministeren nemlig valgt at se bort fra den del af udredningen, som anbefalede, at også kunder i visse situationer skulle kunne opnå partsstatus eller i hvert fald visse partsbeføjelser.
Schans Christensen pointerede ligeledes, at det almindelige forvaltningsretlige partsbegreb har den væsentlige fordel frem for det nugældende finansielle partsbegreb, at det er rummeligt og fleksibelt og i konkrete, specielle situationer kan afveje hensyn for og imod at give hel eller delvis partsstatus.
Selv om der i dette lovforslag er sket fremskridt i forhold til den nugældende lovgivning, mangler forslaget stadig denne fleksibilitet, og kundegruppen er således nu fuldstændig afskåret fra at opnå partsstatus selv i ekstraordinære tilfælde
, da den foreslåede § 98 a og de dér omhandlede tilfælde vil være udtømmende for, hvornår der kan opnås partsstatus.
Venstre mener, at der bør være en sådan fleksibilitet og rummelighed i partsbegrebet, så også kunder i sjældne situationer som behandlet i udredningen har mulighed for at opnå partsbeføjelser ved en konkret afvejning af hensynet til kunden og hensynet til de tilsynsbelagte institutter, dog således at beskyttelsen af oplysningerne om virksomhedernes forhold ikke forringes.
Derfor vil vi ligeledes til dette lovforslag stille ændringsforslag, der sikrer dette, og som placerer kompetencen til at træffe afgørelse om eventuel tildeling af partsbeføjelser hos Finanstilsynet.
Med disse bemærkninger vil Venstre gå positivt ind i udvalgsarbejdet, uden at jeg dog på nuværende tidspunkt kan give vores tilslutning til lovforslaget, som det foreligger.